Un centenar i mig de persones, bàsicament membres d’associacions que treballen per mantenir viu el record dels exiliats republicans i les víctimes del franquisme, es van trobar diumenge a la Jonquera per donar suport al jutge Baltazar Garzón, que ha estat suspès precisament per investigar els crims del franquisme. El punt de trobada va ser l’Ajuntament, on el portaveu de l’Associació per al Record de l’Exili republicà a França va llegir un manifest en què les 14 entitats sotasignants reclamaven “veritat, justícia i reparació” a l’entorn dels crims de la postguerra. Els exiliats volen que els crims siguin investigats i els seus culpables condemnats, que les persones enterrades a les fosses comunes siguin identificades, i que les sentències contra persones com Lluís Companys, Salvador Puig Antich, Julià Grimau o Juan Lorenzo Alcalde siguin anul•lades. Desprès de l’acte protocol•lari, la comitiva que estava encapçalada per l’alcalde de la Jonquera, Jordi Cabezas, i el director del Museu Memorial de l’Exili, Jordi Font es va desplaçar fins al museu rere pancartes en les quals hi havia inscrits missatges com “suport a Garzón. Justícia i veritat”.